Breiers ouer as 60 nié op Tuks-baan toegelaat | Netwerk24
Deur Wim Pretorius 16 Junie 2020 08:17
Clarence Munyai, die Suid-Afrikaanse rekordhouer in die 200 m, is een van talle van die land se voorste atlete wat gewoonlik by Tuks oefen. Foto: Gallo Images
Die Universiteit van Pretoria (Tuks) se atletiekbaan sal op die vroegste eers aan die einde van die maand vir oefening en boonop net vir 'n bepaalde groep atlete beskikbaar gestel word.
Die universiteit se L.C de Villiers-stadion, waar meeste van die land se voorste atlete afgerig word, mik in hierdie stadium na 25 Junie as die vroegste datum waarop sy hekke weer geopen gaan word.
Indien die stadion nie betyds gereed is nie, sal dit waarskynlik op die laatste in die eerste week van Julie geopen word, het 'n woordvoerder van TuksSport Maandag aan Netwerk24 gesê.
Streng maatreëls sal egter aan die orde van die dag wees en net atlete wat in die Suid-Afrikaanse Sportkonfederasie en die Olimpiese Komitee (Saskok) se voorlopige oefengroep vir die Olimpiese Spele in Tokio in 2021 is, sal ingelaat word.
'n Maksimum van 20 atlete sal op 'n slag op die baan toegelaat word en hul afrigters sal deurentyd hul gesigmaskers moet dra.
Almal wat op die baan gaan, sal eers onderwerp word aan 'n siftingsproses deur hul temperatuur te meet.
As 'n atleet se temperatuur te hoog is, sal hy/sy eers afgesonder word waar sy/haar temperatuur later weer geneem sal word om te bepaal of hulle wel toegang mag kry.
Indien 'n atleet se temperatuur die tweede keer steeds te hoog is, sal hy/sy aangeraai word om vir die virustoets te gaan.
Sosialisering tussen mense by die baan sal ook nie toelaatbaar wees nie.
'n Maatreël wat egter nie byval vind by almal nie, is dat afrigters van ouer as 60 nie toegelaat sal word nie.
Dít sal atlete soos Clarence Munyai, Rikenette Steenkamp en Gift Leotlela, wat onderskeidelik die Suid-Afrikaanse rekordhouers in die 200 m, 100 m-hekkies en die o.18-100 m is, affekteer. Hennie Kriel, wat een van die land se voorste afrigters in naellope is en in Augustus sy 64ste verjaardag vier, is hul afrigter.
Munyai en Steenkamp is twee atlete wat hulle daarvoor sal beywer om volgende jaar 'n plek op die vlug na Japan te kry.
Wêreldatletiek het vroeër die maand aangekondig dat sy venstertydperk om vir die Spele te kwalifiseer eers op 1 Desember hervat sal word.
Uitslae wat gedurende die nuwe internasionale vensterperiode vir byeenkomste van Augustus tot Oktober behaal word, sal nie vir Olimpiese kwalifisering in aanmerking kom nie.